pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-ปัญหาการบริหารจัดการศาสนสมบัติของวัด
วันศุกร์ที่ 10 กรกฎาคม 2563
ปัญหาการบริหารจัดการศาสนสมบัติของวัด
สรุปการตอบกระทู้ถามในการประชุมวุฒิสภา วันจันทร์ที่ ๒๕ พฤศจิกายน ๒๕๖๒
๑. กระทู้ถามเป็นหนังสือ จํานวน ๒ กระทู้ ดังนี้
กระทู้ถามเป็นหนังสือ ลําดับที่ ๑
เรื่อง  ปัญหาการบริหารจัดการศาสนสมบัติของวัด
ผู้ตั้งกระทู้ถาม พลเอก สมเจตน์ บุญถนอม สมาชิกวุฒิสภา
ถาม นายกรัฐมนตรี
ผู้ตอบ รัฐมนตรีประจําสํานักนายกรัฐมนตรี (นายเทวัญ ลิปตพัลลภ)
ผู้ถาม : พลเอก สมเจตน์ บุญถนอม สมาชิกวุฒิสภา ถามกระทู้โดยสรุปดังนี้
ด้วยที่ผ่านมาการจัดการผลประโยชน์ในอสังหาริมทรัพย์อันเป็นศาสนสมบัติของวัดประสบปัญหาเจ้าอาวาสแต่งตั้งบุคคลที่มีความใกล้ชิดมาทําหน้าที่เป็นกรรมการวัด อันนํามาซึ่งปัญหาการใช้อํานาจหน้าที่แสวงหาผลประโยชน์จากศาสนสมบัติของวัดโดยมิชอบให้แก่ตนหรือพวกพ้อง ดังนั้น เพื่อให้การจัดการผลประโยชน์จากศาสนสมบัติของวัดเป็นไปอย่างถูกต้อง โปร่งใส ตรวจสอบได้ และสร้างความเลื่อมใสศรัทธาให้แก่พุทธศาสนิกชน จึงขอเรียนถามว่ารัฐบาลมีมาตรการในการกํากับดูแล และตรวจสอบเจ้าอาวาสและกรรมการวัดในการจัดการผลประโยชน์จากศาสนสมบัติของวัดหรือไม่ อย่างไร และมีนโยบายจะแก้ไขเพิ่มเติมกฎกระทรวง ฉบับที่ ๒ (พ.ศ. ๒๕๑๑) ออกตามความในพระราชบัญญัติคณะสงฆ์ พ.ศ. ๒๕๐๕ เพื่อให้ “การเช่าที่ดินหรืออาคาร” ระยะเวลาการเช่าเกินสามปี จะกระทําได้ต่อเมื่อได้รับความเห็นชอบจากสํานักงานพระพุทธศาสนาแห่งชาติ เพื่อเป็นการกํากับดูแลให้วัดได้รับผลประโยชน์ตอบแทนอย่างเป็นธรรมจากศาสนสมบัติของวัดหรือไม่ อย่างไร
ผู้ตอบ : รัฐมนตรีประจําสํานักนายกรัฐมนตรี (นายเทวัญ ลิปตพัลลภ) ตอบกระทู้ถามโดยสรุปดังนี้
นายเทวัญ ลิปตพัลลภ รัฐมนตรีประจําสํานักนายกรัฐมนตรีได้รับมอบหมายให้ตอบกระทู้ถามชี้แจงว่าที่ดินอันเป็นศาสนสมบัติของวัดแบ่งออกเป็น ๓ ประเภท คือ ที่วัด ที่ธรณีสงฆ์ และที่กัลปนา โดยการจัดหาประโยชน์จากที่วัดนั้น กฎกระทรวง ฉบับที่ ๒ พ.ศ. ๒๕๑๑ ออกตามความในพระราชบัญญัติคณะสงฆ์ พ.ศ. ๒๕๐๕ ข้อ ๒ กําหนดว่าต้องดําเนินการกันที่ดินซึ่งเป็นที่วัดให้เป็นที่จัดประโยชน์จะกระทําได้ก็ต่อเมื่อสํานักงานพระพุทธศาสนาแห่งชาติเห็นชอบ และได้รับอนุมัติจากมหาเถรสมาคม และข้อ ๔ กําหนดว่าการให้เช่าที่ธรณีสงฆ์ ที่กัลปนา หรือที่วัดที่กันไว้เป็นที่จัดประโยชน์ที่มีกําหนดระยะเวลาการเช่าเกินสามปีจะกระทําได้ก็ต่อเมื่อได้รับความเห็นชอบจากสํานักงานพระพุทธศาสนาแห่งชาติและกรณีการให้เช่าเพื่อสร้างอาคารพาณิชย์หรืออาคารอื่นใดให้เจ้าอาวาสส่งแผนผังให้สํานักงานพระพุทธศาสนาแห่งชาติและคณะกรรมการพิจารณางบประมาณศาสนสมบัติกลาง (ตามมติมหาเถรสมาคม) เห็นชอบก่อน อย่างไรก็ดีกฎกระทรวงดังกล่าวใช้บังคับเฉพาะการให้เช่าที่ดินเท่านั้น ไม่รวมถึงการให้เช่าอาคารด้วย จึงเป็นการเปิดโอกาสให้มีการแสวงหาผลประโยชน์จากวัดโดยทําสัญญาเช่าเฉพาะตัวอาคาร เพื่อหลีกเลี่ยงการขออนุญาตจากสํานักงานพระพุทธศาสนาแห่งชาติ ทั้งนี้ รัฐบาลได้ตระหนักถึงปัญหาดังกล่าว และกฎกระทรวง ฉบับที่ ๒ พ.ศ. ๒๕๑๑ ออกตามความในพระราชบัญญัติคณะสงฆ์ พ.ศ. ๒๕๐๕ บังคับใช้มานานแล้วขาดความทันสมัย จึงจะเร่งดําเนินการแก้ไขกฎกระทรวงให้เร็วที่สุด เพื่อไม่ให้เกิดช่องว่าง มีผู้แสวงหาผลประโยชน์จากทางวัดในการเช่าอาคารอย่างไม่โปร่งใส
(โปรดตรวจสอบการถาม-ตอบ กระทู้ถามที่เป็นทางการ จากสํานักงานเลขาธิการวุฒิสภาอีกครั้ง)
รัฐบาลไทย-ข่าวทำเนียบรัฐบาล-รัฐมนตรีช่วย ก.อุตฯ ลงพื้นที่ จ. น่านเยี่ยมชมและพบปะผู้ประกอบการ SMEs ห้างหุ้นส่วนจำกัด น่านดูโอ คอฟฟี่ ผู้ผลิตและจำหน่ายกาแฟแบบครบวงจร
วันเสาร์ที่ 27 ตุลาคม 2561
รัฐมนตรีช่วย ก.อุตฯ ลงพื้นที่ จ. น่านเยี่ยมชมและพบปะผู้ประกอบการ SMEs ห้างหุ้นส่วนจํากัด น่านดูโอ คอฟฟี่ ผู้ผลิตและจําหน่ายกาแฟแบบครบวงจร
รัฐมนตรีช่วย ก.อุตฯ ลงพื้นที่ จ. น่านเยี่ยมชมและพบปะผู้ประกอบการ SMEs ห้างหุ้นส่วนจํากัด น่านดูโอ คอฟฟี่ ผู้ผลิตและจําหน่ายกาแฟแบบครบวงจร
วันนี้ (27 ตุลาคม 2561) นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ลงพื้นที่เยี่ยมชมและพบปะผู้ประกอบการ SMEs ห้างหุ้นส่วนจํากัด น่านดูโอ คอฟฟี่ จังหวัดน่าน ผู้ผลิตและจําหน่ายกาแฟแบบครบวงจร ตั้งแต่ปลูกจนถึงแปรรูปเป็นเมล็ดดิบ กาแฟคั่ว กาแฟ 3IN1 เครื่องสําอางจากกาแฟ โดยมี นายณพพงศ์ ธีระวร คณะทํางานรัฐมนตรีช่วยว่าการกระทรวงอุตสาหกรรม นายจุลพงษ์ ทวีศรี นางเบญจมาภรณ์ เอกฉัตร ผู้ตรวจราชการกระทรวงอุตสาหกรรม นายภานุวัฒน์ ตริยางกูรศรี นายจารุพันธ์ จารโยภาส รองอธิบดีกรมส่งเสริมอุตสาหกรรม นายนิรันดร์ ยิ่งมหิศรานนท์ รองอธิบดีกรมอุตสาหกรรมพื้นฐานและการเหมืองแร่ นายวิฤทธิ์ วิเศษสินธุ์ รองเลขาธิการสํานักงานคณะกรรมการอ้อยและน้ําตาลทราย ร่วมลงพื้นที่
น่านดูโอ คอฟฟี่ ได้ดําเนินการตั้งแต่แปลงปลูกรวบรวมผลผลิตจากลูกไร่ที่ขึ้นทะเบียนกว่า 1,200 ราย กระจายทั้งจังหวัดน่าน มีการบริหารจัดการฟาร์ม การเก็บเกี่ยว รับซื้อและผลิตเมล็ดดิบอย่างเป็นระบบ โดยรับซื้อในราคาที่ยุติธรรม มีนักวิชาการคอยให้ความรู้ และให้คําแนะนําในการปลูกดูแล เก็บเกี่ยวทําให้ผลผลิตกาแฟอย่างมีคุณภาพ เป็นที่ยอมรับกลายเป็นพืชเป้าหมายของจังหวัด
โดยกระทรวงอุตสาหกรรม ได้สนับสนุนเงินกู้ SME ภายใต้กองทุนเอสเอ็มอีตามแนวประชารัฐ วงเงินอนุมัติสินเชื่อ 3,000,000 บาท เพื่อขยายการก่อสร้างอาคารโรงสีเมล็ดกาแฟ ลานตาก ซื้อพาราโบลาโดม (ระบบแห้งพลังงานแสงอาทิตย์) ซื้อเครื่องจักรและอุปกรณ์ผลิตและแปรรูปเมล็ดกาแฟ และปัจจุบันได้ยื่นขอสินเชื่อกองทุนฯ รอบที่ 2 จํานวน 2,000,000 บาท เพื่อเป็นเงินทุนหมุนเวียน
นอกจากนี้น่านดูโอ คอฟฟี่ยังได้รับรางวัลสถานประกอบการดีเด่น ปี 2561 ในโครงการพัฒนาขีดความสามารถในการแข่งขันของอุตสาหกรรมแปรรูปการเกษตรในภูมิภาค ตามนโยบาย One Province One Agro-Industrial Product หรือ OPOAI (โอ-ปอย) ภายใต้การกํากับดูแลของกระทรวงอุตสาหกรรมอีกด้วย #prindustry #กระทรวงอุตสาหกรรม #OPOAI
รัฐบาลไทย-ข่าวทำเนียบรัฐบาล-รัฐบาลโต้อุปถัมภ์อิสลามมากกว่าพุทธ  เตือนผู้ไม่หวังดีกุข่าวบิดเบือนทำศาสนาแตกแยกหยุดพฤติกรรม
วันเสาร์ที่ 9 มิถุนายน 2561
รัฐบาลโต้อุปถัมภ์อิสลามมากกว่าพุทธ  เตือนผู้ไม่หวังดีกุข่าวบิดเบือนทําศาสนาแตกแยกหยุดพฤติกรรม
รัฐบาลโต้อุปถัมภ์อิสลามมากกว่าพุทธ  เตือนผู้ไม่หวังดีกุข่าวบิดเบือนทําศาสนาแตกแยกหยุดพฤติกรรม
พลโท สรรเสริญ แก้วกําเนิด โฆษกประจําสํานักนายกรัฐมนตรี กล่าวถึงกรณีที่มีการแชร์ข้อความและภาพในโซเชียลมีเดียระบุ เหตุผลในการจับพระให้เป็นข่าวใหญ่ก็เพื่อกลบข่าวการเปิดทําเนียบเลี้ยงละศีลอดเดือนรอมฎอน รวมทั้งรัฐบาลอนุมัติงบประมาณก่อสร้างมัสยิดหลายแห่ง เพราะนายกรัฐมนตรีเป็นมุสลิมจึงให้ความสําคัญกับศาสนาอิสลามมากกว่าศาสนาพุทธ ว่า
“เรื่องดังกล่าวไม่เป็นความจริง โดยมีผู้พยายามจะปล่อยข่าวบิดเบือนสร้างความสับสน ซึ่งไม่ใช่ครั้งแรก ยืนยันว่าพลเอก ประยุทธ์ จันทร์โอชา นายกรัฐมนตรี นับถือศาสนาพุทธ จะเห็นได้ว่านายกฯ เป็นผู้ที่ทําบุญตักบาตรอย่างสม่ําเสมอ และเข้าร่วมพิธีทางศาสนาเมื่อถึงโอกาสสําคัญ เช่น วันวิสาขบูชา ทั้งที่เป็นพระราชพิธีและภายในทําเนียบรัฐบาล และในฐานะผู้นําประเทศก็ดูแลให้ความสําคัญกับทุกศาสนา”
ส่วนการจัดงานเลี้ยงละศีลอด เดือนรอมฎอน ที่ทําเนียบรัฐบาลนั้น เป็นงานที่รัฐบาลจัดขึ้นเป็นประจําอย่างต่อเนื่องทุกปีตั้งแต่ในอดีตมา ไม่ใช่เพิ่งเริ่มในรัฐบาลนี้ เช่นเดียวกับงานเมาลิดกลางที่ผู้นําประเทศจะไปร่วมงานด้วยเช่นกัน นอกจากนี้ การสนับสนุนงบประมาณให้แก่ศาสนาใดก็จะมีกฎระเบียบและขั้นตอนที่ชัดเจนอยู่แล้ว ไม่ว่าใครจะมาเป็นรัฐบาลหรือนายกรัฐมนตรีก็ตาม โดยศาสนาพุทธก็มีเงินอุดหนุนวัด เช่นกัน ดังที่เป็นข่าวอยู่ในปัจจุบันว่ามีบางวัดกําลังมีปัญหาเรื่องการทุจริตอยู่ในเวลานี้
“หากตรวจสอบข้อเท็จจริงจะพบว่า มัสยิดที่มีการก่อสร้างหลายแห่งนั้น ส่วนใหญ่ใช้เงินบริจาค หรืองบประมาณจากท้องถิ่น เช่น มัสยิดที่ จ.นนทบุรี ส่วนที่ จ.นครศรีธรรมราช ก็มีการอนุมัติงบตั้งแต่ปี 2555 ขณะที่ค่าตอบแทนของโต๊ะอิหม่าม อิหม่าม คอเต็บ และบิหลั่น ตามระเบียบของกระทรวงมหาดไทยนั้นอยู่ระหว่าง 1,000 – 3,500 บาท ไม่ใช่ 18,000 บาทต่อเดือน ตามที่มีการกล่าวอ้าง”
ทั้งนี้ รัฐบาลขอให้พี่น้องประชาชนอย่าหลงเชื่อข้อมูลที่บิดเบือน และขอให้ผู้ไม่หวังดีหยุดพฤติกรรมบ่อนทําลายความสัมพันธ์อันดีระหว่างศาสนา หากสืบทราบว่าผู้ใดเป็นต้นตอของการปล่อยข่าวเท็จจะถูกดําเนินการตามกฎหมายอย่างเด็ดขาด
.............................................................
สํานักโฆษก
รัฐบาลไทย-ข่าวทำเนียบรัฐบาล-รองนรม. วิษณุฯ เป็นประธานการประชุมคณะกรรมการอำนวยการขับเคลื่อนยุทธศาสตร์การบูรณาการการพัฒนาตามปรัชญาของเศรษฐกิจพอเพียง ครั้งที่ 1/2561
วันพุธที่ 2 พฤษภาคม 2561
รองนรม. วิษณุฯ เป็นประธานการประชุมคณะกรรมการอํานวยการขับเคลื่อนยุทธศาสตร์การบูรณาการการพัฒนาตามปรัชญาของเศรษฐกิจพอเพียง ครั้งที่ 1/2561
รองนรม. วิษณุฯ เป็นประธานการประชุมคณะกรรมการอํานวยการขับเคลื่อนยุทธศาสตร์การบูรณาการการพัฒนาตามปรัชญาของเศรษฐกิจพอเพียง ครั้งที่ 1/2561
วันนี้ (2 พ.ค. 61) เวลา 10.00 น. ณ ห้องประชุมคณะรัฐมนตรี (เดิม) ชั้น 2 อาคารสํานักเลขาธิการคณะรัฐมนตรี ทําเนียบรัฐบาล นายวิษณุ เครืองาม รองนายกรัฐมนตรี เป็นประธานการประชุมคณะกรรมการอํานวยการขับเคลื่อนยุทธศาสตร์การบูรณาการการพัฒนาตามปรัชญาของเศรษฐกิจพอเพียง ครั้งที่ 1/2561 สรุปสาระสําคัญดังนี้
ที่ประชุมรับทราบการจัดทําแผนยุทธศาสตร์การขับเคลื่อนการพัฒนาตามปรัชญาของเศรษฐกิจพอเพียง (พ.ศ. 2561 – 2565) โดยสืบเนื่องจากแผนยุทธศาสตร์การบูรณาการการขับเคลื่อนการพัฒนาตามปรัชญาของเศรษฐกิจพอเพียง (พ.ศ. 2557-2560) ได้สิ้นสุดลง สํานักงานปลัดสํานักนายกรัฐมนตรี ในฐานะ
ฝ่ายเลขานุการฯ ได้รับความเห็นชอบจากรองนายกรัฐมนตรี (นายวิษณุ เครืองาม) ประธานกรรมการอํานวยการขับเคลื่อนยุทธศาสตร์การบูรณาการการพัฒนาตามปรัชญาของเศรษฐกิจพอเพียง ให้จัดทําแผนยุทธศาสตร์การบูรณาการการพัฒนาตามปรัชญาของเศรษฐกิจพอเพียง (พ.ศ. 2561-2565) ซึ่งได้กําหนดกรอบและแนวทางเพื่อเน้นการสืบสานพระราชปณิธานและหลักการทรงงานของพระบาทสมเด็จพระปรมินทรมหาภูมิพลอดุลยเดช บรมนาถบพิตร และตามพระราโชบายของสมเด็จพระเจ้าอยู่หัว รัชกาลปัจจุบัน ตลอดจนให้สอดคล้องกับนโยบายของรัฐบาลในเรื่องการบรรลุเป้าหมายการพัฒนาที่ยั่งยืน ตามแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) รวมทั้ง ยุทธศาสตร์ชาติระยะ 20 ปี (พ.ศ. 2560-2579) ซึ่งสํานักงานปลัดสํานักนายกรัฐมนตรีได้จัดจ้างสํานักงานศูนย์วิจัยและให้คําปรึกษาแห่งมหาวิทยาลัยธรรมศาสตร์มาเป็นที่ปรึกษาโครงการจัดทําแผนยุทธศาสตร์ฯ ล่าสุดดังกล่าว
..............................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-นายกรัฐมนตรี วอนสังคมเข้าใจระบบ“ชิมช้อปใช้”อาจยุ่งยากระยะแรก ขอให้เรียนรู้ร่วมกันก่อนก้าวไปสู่สังคมไร้เงินสดในอนาคต
วันพุธที่ 2 ตุลาคม 2562
นายกรัฐมนตรี วอนสังคมเข้าใจระบบ“ชิมช้อปใช้”อาจยุ่งยากระยะแรก ขอให้เรียนรู้ร่วมกันก่อนก้าวไปสู่สังคมไร้เงินสดในอนาคต
นายกรัฐมนตรี วอนสังคมเข้าใจระบบ“ชิมช้อปใช้”อาจยุ่งยากระยะแรก ขอให้เรียนรู้ร่วมกันก่อนก้าวไปสู่สังคมไร้เงินสดในอนาคต
วันนี้ (27 ส.ค. 62) เวลา 13.30 น. ณ บริเวณโถงกลาง ชั้น 1 ตึกบัญชาการ 1 ทําเนียบรัฐบาล ภายหลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กล่าวถึงมาตรการส่งเสริมการท่องเที่ยวในประเทศ“ชิมช้อปใช้”รับเงินผ่าน "เป๋าตัง"(G-Wallet)เพื่อกระตุ้นเศรษฐกิจ ว่า ระบบดังกล่าวได้มีการให้ประชาชนมาลงทะเบียนรับสิทธิโดยมีขั้นตอนการดําเนินการที่ชัดเจน ซึ่งทางกระทรวงการคลังสามารถชี้แจงเกี่ยวกับเรื่องดังกล่าวได้ ทั้งนี้อาจจะมีความยุ่งยากในการใช้เงินในระยะแรก แต่ขอให้สังคมเข้าใจ และเรียนรู้ร่วมกัน เพราะรัฐบาลต้องทําตามระเบียบ กติกา อย่างถูกต้อง สังคมไทยกําลังก้าวไปสู่สังคมไร้เงินสด โดยการใช้G-walletตัวอย่างเช่น บัตรสวัสดิการแห่งรัฐ ระยะแรกก็ประสบปัญหาการใช้งานเช่นกัน แต่ขณะนี้ใช้งานได้ตามปกติ จึงขอให้ประชาชนเข้าใจและเรียนรู้ร่วมกัน รัฐบาลต้องควบคุมอย่างมีประสิทธิภาพเพื่อวันหน้าจะได้นําไปใช้ในมาตรการที่เป็นประโยชน์ต่อไป
นอกจากนี้ นายกรัฐมนตรี ได้กล่าวถึงมาตรการแก้ปัญหาสถานการณ์ฝุ่นมลพิษPM 2.5ที่เกิดขึ้นซึ่งที่ประชุมครม. ได้มีมติเห็นชอบแผนปฏิบัติการขับเคลื่อนวาระแห่งชาติการแก้ไขปัญหามลพิษด้านฝุ่นละอองตามที่กระทรวงทรัพยากรธรรมชาติและสิ่งแวดล้อมเสนอแล้ว โดยขณะนี้สถานการณ์ดีขึ้น แต่ยังต้องเข้มงวดมลพิษจากการเผา จึงขอความร่วมมือประชาชนทุกคนซึ่งเมื่อวานได้สั่งการหน่วยงานที่เกี่ยวข้องเรียบร้อยแล้ว และมีการดําเนินตามแผนปฏิบัติการฯ ที่กําหนดไว้ในแต่ละระดับ ตั้งแต่ระดับ1 ระดับ 2 ระดับ 3 ระดับ 4ซึ่งหากถึงระดับที่อันตรายก็จะต้องมีมาตรการที่ควบคุมเข้มงวด โดยเฉพาะการเผาทุกชนิด และรถยนต์ที่ปล่อยควันดํา ซึ่งกระทรวงคมนาคมจะมีการตั้งจุดตรวจรถในพื้นที่ต่าง ๆ รวมทั้งกระทรวงอุสาหกรรม จะเข้มงวดสถานที่ก่อสร้าง โรงงานอุตสาหกรรมที่ปล่อยควันพิษและกระทรวงมหาดไทยได้เตรียมฉีดพ่นน้ําในพื้นที่ที่มีค่าฝุ่นละอองPM 2.5สูง โดยกรุงเทพมหานครงดการก่อสร้างที่ส่งผลให้เกิดฝุ่น พร้อมให้กระทรวงสาธารณสุขได้แจ้งเตือนประชาชนในการดูแลตนเอง โดยสวมหน้ากากอนามัยเมื่อต้องออกจากบ้านหรือออกไปทํากิจกรรมข้างนอกโดยเฉพาะกลุ่มเป้าหมายที่อ่อนแอ เช่น เด็ก สตรีมีครรภ์ และผู้สูงอายุ เป็นต้น
.....................................................................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-บก.เชิญชวนผู้ค้ากับภาครัฐเพิ่มสินค้าในระบบ e-catalog อีก 20 รายการ
วันอังคารที่ 7 พฤศจิกายน 2560
บก.เชิญชวนผู้ค้ากับภาครัฐเพิ่มสินค้าในระบบ e-catalog อีก 20 รายการ
กรมบัญชีกลางเพิ่มประเภทสินค้าในระบบ e-catalog จากเดิมอีก 20 รายการ เพื่อเปิดโอกาสทางการค้าให้กับผู้ค้ากับภาครัฐ อีกทั้งช่วยให้หน่วยงานของรัฐเลือกซื้อสินค้าได้สะดวก และคล่องตัวยิ่งขึ้น
นางสาวสุทธิรัตน์ รัตนโชติ อธิบดีกรมบัญชีกลาง เปิดเผยว่า กรมบัญชีกลางได้เพิ่มประเภทสินค้าในระบบการจัดหาพัสดุด้วยวิธีตลาดอิเล็กทรอนิกส์ (e-market) อีกจํานวน 20 รายการ ได้แก่ 1.ลวดเย็บกระดาษ 2.คลิปดําหนีบกระดาษ 3.ไมโครโฟน 4.ตู้ล็อกเกอร์ 5.ตู้เก็บเอกสาร 6.โทรทัศน์ 7.ลําโพงห้องประชุม 8.เครื่องเย็บกระดาษ
9.เครื่องถ่ายเอกสาร 10.เครื่องขยายเสียง 11.เครื่องปรับอากาศ 12.เครื่องทําน้ําเย็นแบบต่อท่อประปา 13.เครื่องอบผ้าแบบอุตสาหกรรม 14.เครื่องซักผ้าอุตสาหกรรม 15.เครื่องสแกนเนอร์ 16.เครื่องพิมพ์ 17.เครื่องคอมพิวเตอร์ส่วนบุคคล แบบตั้งโต๊ะ 18.เครื่องคอมพิวเตอร์โน๊ตบุ๊ค 19.เครื่องสํารองไฟฟ้า (UPS) และ 20.เครื่องมัตติมีเดียโปรเจคเตอร์
โดยผู้ค้ากับภาครัฐสามารถบันทึกคุณลักษณะสินค้าในระบบข้อมูลสินค้า (e-catalog) ได้ตั้งแต่เดือนมิถุนายน 2560 ที่ผ่านมา ซึ่งหน่วยงานของรัฐที่ต้องการสินค้าดังกล่าวสามารถจัดหาได้จากระบบ e-market
ทั้งนี้ ผู้ค้ากับภาครัฐที่มีสินค้าตามรายการข้างต้น และต้องการขายสินค้ากับภาครัฐ สามารถบันทึกข้อมูลต่างๆ เกี่ยวกับสินค้า เช่น คุณสมบัติ จํานวนสินค้า รายละเอียดอื่นที่เกี่ยวข้อง เป็นต้น ในระบบ e-catalog โดยศึกษาขั้นตอนการบันทึกสินค้าได้จากคู่มือ e-catalog ใน www.gprocurement.go.th หัวข้อ “คู่มือปฏิบัติงานสําหรับผู้ค้ากับภาครัฐ” แต่หากผู้ค้ารายใดยังไม่ได้ลงทะเบียนเป็นผู้ค้ากับภาครัฐ ก็สามารถลงทะเบียนได้ที่เว็บไซต์นี้เช่นเดียวกัน
อธิบดีกรมบัญชีกลาง กล่าวสรุปผลการจัดซื้อจัดจ้างด้วยวิธี e-market ตั้งแต่เดือนกุมภาพันธ์ 2558 – เดือนสิงหาคม 2560 ว่า มีการจัดซื้อจัดจ้างไปแล้วทั้งสิ้น 469 โครงการ สามารถประหยัดงบประมาณได้ 126.41 ล้านบาท ของวงเงินในการจัดหา 473.55 ล้านบาท หรือคิดเป็นร้อยละ 21.07
“ระบบ e-market เป็นระบบที่เปิดโอกาสให้ผู้ค้ากับภาครัฐทุกแห่งมีโอกาสในการเข้าร่วมการแข่งขันกันอย่างเป็นธรรม โปร่งใส และป้องกันการทุจริตคอรัปชั่น นอกจากนี้ ยังช่วยให้หน่วยงานของรัฐได้สินค้าที่ตรงกับความต้องการและช่วยประหยัดงบประมาณของภาครัฐได้อีกด้วย” นางสาวสุทธิรัตน์ กล่าว
รัฐบาลไทย-ข่าวทำเนียบรัฐบาล-รมช.ธรรมนัสเปิดงานเกษตรลุ่มน้ำโขง ครั้งที่ 23 ประจำปี 2563
วันพฤหัสบดีที่ 12 มีนาคม 2563
รมช.ธรรมนัสเปิดงานเกษตรลุ่มน้ําโขง ครั้งที่ 23 ประจําปี 2563
รมช.ธรรมนัสเปิดงานเกษตรลุ่มน้ําโขง ครั้งที่ 23 ประจําปี 2563 ภายใต้หัวข้อ “เกษตรปราดเปรื่อง มั่งคั่ง ยั่งยืน” พัฒนาการเกษตรและคุณภาพชีวิตของเกษตรกร
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานเปิดงานเกษตรลุ่มน้ําโขง ครั้งที่ 23 ประจําปี 2563 ภายใต้หัวข้อ “เกษตรปราดเปรื่อง มั่งคั่ง ยั่งยืน” ณ คณะเกษตรและเทคโนโลยี มหาวิทยาลัยนครพนม ว่า การจัดงานเกษตรลุ่มน้ําโขงครั้งนี้ ทางกระทรวงเกษตรฯ เห็นถึงความสําคัญของการเผยแพร่ถ่ายทอดความรู้ทางการเกษตรและเทคโนโลยี รวมถึงงานวิจัย นวัตกรรมใหม่ๆ เพื่อพัฒนาการเกษตร พัฒนาคุณภาพชีวิตของเกษตรกร และเพื่อให้นักศึกษารวมถึงเกษตรกรยุคใหม่ เห็นถึงความสําคัญของอาชีพเกษตรกรรม
“ในภาคการเกษตรนั้น สามารถจะขยายตัวในการเพิ่มผลผลิต ประสิทธิภาพช่องทางการตลาดและเพิ่มมูลค่าสินค้าการเกษตร จึงจําเป็นต้องพัฒนาเกษตรกร และชุมชนให้เข้มแข็ง มีการบูรณาการหลักการวิชาการ องค์ความรู้ภูมิปัญญาท้องถิ่น รวมถึงเทคโนโลยีและนวัตกรรมผลการวิจัยมาประยุกต์ใช้ โดยมุ่งเน้นที่ตัวเกษตรกรให้มีคุณภาพสามารถแก้ปัญหาและพึ่งพาตนเองได้อย่างยั่งยืน” ร้อยเอก ธรรมนัส กล่าว
ทั้งนี้การจัดงานเกษตรลุ่มน้ําโขงครั้งที่ 23 ประจําปี 2563 จึงมุ่งเน้นพัฒนาศักยภาพของเกษตรกรให้ตระหนักในด้านองค์ความรู้ ความเชี่ยวชาญในการประกอบอาชีพเกษตรกร สามารถแก้ไขปัญหาและวางแผนการผลิตให้สอดคล้องกับความต้องการของตลาด งานจะจัดขึ้นระหว่างวันที่ 9 - 15 มีนาคม 2563 โดยภายในงานจะมีการจัดนิทรรศการทางการเกษตร มีการอบรมเสวนา และมีการออกร้านจําหน่ายสินค้าทางการเกษตร สินค้าพื้นบ้านและอื่นๆอีกมากมาย
กลุ่มโฆษกและวิเคราะห์ข่าว
กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
รัฐบาลไทย-ข่าวทำเนียบรัฐบาล-อาการแบบไหน? ต้องไปตรวจโควิด-19
วันจันทร์ที่ 30 มีนาคม 2563
อาการแบบไหน? ต้องไปตรวจโควิด-19
ตรวจเช็คกันค่ะ
กรณี 1 ไม่มีอาการเสี่ยง ไม่ต้องไปตรวจ
กรณี 2 มีอาการเล็กน้อย แต่ไม่ได้กลับจากพื้นที่เสี่ยงหรือใกล้ชิดผู้ป่วย ไม่ต้องไปตรวจ
กรณี 3 มีอาการเล็กน้อย แต่กลับจากพื้นที่เสี่ยง ไปตรวจทันที
กรณี 4 มีอาการเสี่ยงรุนแรง ไปตรวจทันที
กรณี 5 ผู้สูงอายุมีอาการหรือกลับจากพื้นที่เสี่ยง ไปตรวจทันที
รัฐบาลไทย-ข่าวทำเนียบรัฐบาล-ชี้แจงกรณีการสละสิทธิ์ของผู้ประกอบการตลาดประชารัฐ 4,982 ราย
วันพฤหัสบดีที่ 8 กุมภาพันธ์ 2561
ชี้แจงกรณีการสละสิทธิ์ของผู้ประกอบการตลาดประชารัฐ 4,982 ราย
ชี้แจงกรณีการสละสิทธิ์ของผู้ประกอบการตลาดประชารัฐ 4,982 ราย
จากกรณีหนังสือผู้จัดการออนไลน์ (MGR Online) ฉบับวันที่ 7 ก.พ.2561 ได้เสนอข่าว "โครงการตลาดประชารัฐ นโยบายสําคัญของกระทรวงมหาดไทย ได้รายงานผลการจัดสรรพื้นที่จําหน่ายสินค้าให้กับผู้ลงทะเบียนผู้ประกอบการตลาดประชารัฐ 10 ประเภททั่วประเทศ (ข้อมูล 1 ก.พ. 2561) พบว่า มีผู้สนใจลงทะเบียนทั่วประเทศแล้ว 120,716 ราย แต่กลับมีผู้สละสิทธิ์แล้ว 4,982 ราย ซึ่งผู้สละสิทธิ์ให้เหตุผลว่า “เนื่องจากตลาดประชารัฐในพื้นที่ไม่สามารถค้าขายได้จริง และสินค้าที่ผู้สละสิทธิ์จําหน่าย กลับมีสินค้าที่พบว่าซ้ําซ้อนกันหรือมีแผงขายอยู่แล้วจํานวนมาก ทําให้ผู้ลงทะเบียนเหลือ 115,767 ราย ในปัจจุบัน"
จากกรณีดังกล่าวนายนิสิต จันทร์สมวงศ์ รองปลัดกระทรวงมหาดไทย ในฐานะโฆษกกระทรวงมหาดไทยกล่าวว่า การสละสิทธิ์ของผู้ประกอบการ จํานวน 4,982 ราย เป็นการสละสิทธิ์ภายหลังจากการจัดสรรพื้นที่ให้ผู้ประกอบการแล้ว โดยมีสาเหตุหลัก ๆ ดังนี้
1. ผู้ประกอบการบางส่วนมีสินค้าแต่ไม่เพียงพอต่อการจัดจําหน่ายอย่างต่อเนื่อง
2. ผู้ประกอบการลงทะเบียนเพื่อเป็นการจองสิทธิ์ไว้โดยที่ยังไม่มีสินค้าที่จะจัดจําหน่ายหรือจับจองไว้เพื่อนําพื้นที่จําหน่ายสินค้าไปให้บุคคลอื่นเช่าช่วงต่อ
3. ผู้ประกอบการบางรายคุณสมบัติไม่ตรงตามเงื่อนไขของตลาด
4. ผู้ประกอบการไม่สะดวกมาจําหน่ายสินค้าในเวลาที่กําหนดให้ บางรายที่อยู่อาศัยของผู้ประกอบการกับตลาดห่างไกลกัน ทําให้ไม่สะดวกที่จะเดินทางมาค้าขาย
5. ผู้ประกอบการมีสถานที่ค้าขายประจําอยู่แล้วแต่ลงทะเบียนเพื่อจองสิทธิ์พื้นที่เพิ่มเติมไว้ โดยสถานที่ที่รัฐจัดสรรให้ในตลาดประชารัฐมีเวลาจําหน่ายที่ตรงกับเวลาค้าขายเดิมอยู่แล้ว
6. ตลาดที่ผู้ประกอบการสนใจถูกจัดสรรให้ผู้ลงทะเบียนอื่นหมดแล้ว และเมื่อเจ้าของตลาดจะจัดสรรพื้นที่ในตลาดอื่นที่ยังมีพื้นที่ พบว่าผู้ประกอบการไม่สะดวกในการไปจําหน่ายในตลาดอื่นที่จังหวัดจัดสรรให้ใหม่เพราะทําให้มีค่าต้นทุนในการเดินทางมากขึ้นจึงได้สละสิทธิ์
ทั้งนี้ ในการสละสิทธิ์ เป็นไปด้วยความสมัครใจของผู้ลงทะเบียน โดยจังหวัดได้มีความพยายามในการประสานงานและจัดสรรพื้นที่ใหม่ให้กับผู้ประกอบการตามความประสงค์อย่างเหมาะสมแล้ว
ในส่วนของผู้ประกอบการที่รอการจัดสรรพื้นที่ตลาดเพื่อจําหน่ายสินค้า ได้มีการจัดตั้ง "คลินิกผู้ประกอบการตลาดประชารัฐ" โดยสัมภาษณ์ผู้ประกอบการที่ประสงค์จะจําหน่ายสินค้าอย่างแท้จริง นํามาพัฒนาศักยภาพการสรรหาสินค้าเพื่อค้าขายและการตลาด เพื่อสร้างให้เป็นผู้ประกอบการที่สามารถค้าขายได้อย่างยั่งยืนและหาเลี้ยงชีพได้ด้วยตนเองต่อไป
ทั้งนี้ กระทรวงมหาดไทย ขอเรียนว่าการดําเนินโครงการตลาดประชารัฐ มีวัตถุประสงค์เพื่อให้เกษตรกร ผู้มีรายได้น้อย และผู้ที่ได้รับความเดือดร้อนจากการไม่มีสถานที่ค้าขายให้มีพื้นที่ค้าขาย และส่งเสริมศักยภาพผู้ประกอบการให้สามารถค้าขายได้อย่างยั่งยืน เป็นการลดความเหลื่อมล้ํา สร้างโอกาส สร้างรายได้ เพื่อขับเคลื่อนเศรษฐกิจฐานรากให้มั่นคง มั่งคั่ง และยั่งยืน
รัฐบาลไทย-ข่าวทำเนียบรัฐบาล-นายกรัฐมนตรีแจงพร้อมดูแล อสม. จัดสรรเงินช่วยเหลือเบื้องต้น 7 เดือน พร้อมพิจารณาวันหยุดเพื่อชดเชยวันหยุดสงกรานต์ที่เหลืออยู่ เพื่อส่งเสริมการท่องเที่ยว
วันพุธที่ 29 กรกฎาคม 2563
นายกรัฐมนตรีแจงพร้อมดูแล อสม. จัดสรรเงินช่วยเหลือเบื้องต้น 7 เดือน พร้อมพิจารณาวันหยุดเพื่อชดเชยวันหยุดสงกรานต์ที่เหลืออยู่ เพื่อส่งเสริมการท่องเที่ยว
นายกรัฐมนตรีแจงพร้อมดูแลอาสาสมัครสาธารณสุข จัดสรรเงินช่วยเหลือเบื้องต้น 7 เดือน พร้อมพิจารณาวันหยุดเพื่อชดเชยวันหยุดสงกรานต์ที่เหลืออยู่ เพื่อส่งเสริมการท่องเที่ยว
วันนี้ (29 ก.ค. 63) เวลา 12.30 น. ณ ตึกสันติไมตรี (หลังใน) ทําเนียบรัฐบาล หลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมยืนยันพร้อมดูแล อสม. อย่างดี เบื้องต้นได้อนุมัติเงินช่วยเหลือในการปฏิบัติหน้าที่แก่ อสม. 7 เดือน เช่นเดียวกับหน่วยงานอื่น ๆ ที่ได้รับค่าตอบแทนพิเศษ โดยคํานึงถึงหลักบริหารจัดการงบประมาณเป็นสําคัญ
นายกรัฐมนตรีย้ําว่า แม้สถานการณ์การแพร่ระบาดของเชื้อไวรัสโควิด-19 จะดีขึ้น แต่ยังต้องมีการติดตามประเมินผลการทํางานของหลายหน่วยงานที่เกี่ยวข้อง รวมทั้งเตรียมความพร้อมรองรับแรงงานต่างด้าวและนักท่องเที่ยวที่จะเดินทางมาไทย พร้อมกําชับให้ผู้ว่าราชการจังหวัด ติดตามการปฏิบัติงานของข้าราชการในพื้นที่แม้จะมีการผ่อนคลายแล้วก็ตาม ย้ําให้กิจการ/กิจกรรม และสถานประกอบการปฏิบัติตามมาตรการอย่างเคร่งครัด
สําหรับการป้องกันความรุนแรงในภาคใต้นั้น นายกรัฐมนตรีได้สั่งการหน่วยงานความมั่นคง ให้ปฏิบัติงานอย่างเข้มงวดและต่อเนื่อง พร้อมขอความร่วมมือประชาชนให้ช่วยกันเป็นหูเป็นตาแก่เจ้าหน้าที่ วันนี้ รัฐบาลทํางานเพื่อประโยชน์ประชาชน ทั้งการทบทวน ปรับปรุงกฎหมาย อาทิ กฎหมายการลงทุน กฎหมายการค้าออนไลน์ เพื่อให้สอดคล้องกับสถานการณ์ปัจจุบัน แทนข้อกฎหมายเดิมที่เน้นการอนุมัติ อนุญาต หรือการลงโทษ โดยยึดความโปร่งใส ความเป็นธรรม เพื่อประเทศสามารถเดินต่อไปข้างหน้า รวมถึงการสร้างความเข้มแข็งให้กับเศรษฐกิจฐานราก ทั้งสนับสนุนเครื่องมือทําการเกษตร การขุดลอกแหล่งน้ํา รวมทั้งเสนอจัดทําคอกกลางสําหรับโค กระบือประจําหมู่บ้าน สร้างรายได้ส่วนรวม ลดค่าใช้จ่ายในการลงทุนของประชาชน
ในโอกาสนี้ นายกรัฐมนตรีกล่าวถึงการพบปะภาคธุรกิจ เอกชน ผู้ประกอบการรายใหญ่และรัฐวิสาหกิจชั้นนํา ในกิจกรรมจิตอาสา “ชีวิตวิถีใหม่ใต้ร่มพระบารมี...เราสร้างไปด้วยกัน” ซึ่งได้เชิญชวนให้ร่วมกับรัฐบาลในการบรรเทาความเดือดร้อนของประชาชน โดยเฉพาะการพัฒนาแหล่งน้ําสําหรับอุปโภค บริโภค รวมทั้งรัฐวิสาหกิจที่มีงบประมาณด้าน CSR อาจพิจารณาใช้เพื่อช่วยเหลือประชาชนได้อีกทางหนึ่งด้วย ทั้งนี้ นายกรัฐมนตรียังประชาสัมพันธ์จิตอาสา “ชีวิตวิถีใหม่ใต้ร่มพระบารมี...เราสร้างไปด้วยกัน” ซึ่งนิทรรศการเกี่ยวกับข้าวไทย การพัฒนาพันธุ์ข้าว ผลักดันข้าวไทยสู่ตลาดโลก ขอเชิญชวนให้ประชาชนเยี่ยมชมและยังได้ความรู้กลับไป
ในช่วงท้าย นายกรัฐมนตรีฝากให้รัฐมนตรีทุกท่านทํางานแบบ New Normal ตอบสนองความต้องการของประชาชน และจะมีการหารือถึงวันหยุดชดเชยสงกรานต์ที่เหลืออยู่เพื่อกระตุ้นการท่องเที่ยวอีกด้วย
...................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-ประชุม กห.อาเซียน ครั้งที่ ๑๒ : เห็นชอบข้อเสนอของไทย ในการผลักดันความร่วมมือแก้ปัญหา IUU  ระดับภูมิภาค และลงนามร่วมกัน ในปฏิญญาร่วมว่าด้วยการส่งเสริมความร่วมมือ และเสริมสร้างความเข
วันศุกร์ที่ 19 ตุลาคม 2561
ประชุม กห.อาเซียน ครั้งที่ ๑๒ : เห็นชอบข้อเสนอของไทย ในการผลักดันความร่วมมือแก้ปัญหา IUU  ระดับภูมิภาค และลงนามร่วมกัน ในปฏิญญาร่วมว่าด้วยการส่งเสริมความร่วมมือ และเสริมสร้างความเข
ผลการประชุม รมว.กห.อาเซียน ครั้งที่ ๑๒ ( ADMM ) เมื่อ ๑๙ ต.ค.๖๑ ณ สาธารณรัฐสิงคโปร์ โดยมี พล.อ.ประวิตร วงษ์สุวรรณ รอง นรม. และ รมว.กห.พร้อม ปล.กห. เข้าร่วมประชุม กับ รมว.กห.ประเทศสมาชิก
ที่ประชุมได้รับทราบ ผลการประชุมเจ้าหน้าที่อาวุโสอาเซียน ( ADSOM ) และ ผลการประชุม ผบ.ทสส.อาเซียน อย่างไม่เป็นทางการ จากนั้นได้หารือร่วมกันถึงการเสริมสร้างความเข้มแข็งของอาเซียน การตอบสนองและการฟื้นฟู สําหรับการต่อต้านการก่อการร้าย โดยแสดงความกังวลร่วมกันถึงภัยจากการก่อการร้าย ที่ต้องการ
บูรณการความร่วมมือในการรับมือกันมากขึ้น ในการเสริมสร้างความเข้มแข็ง การตอบสนองและการฟื้นฟูสําหรับการต่อต้านการก่อการร้าย
พล.อ.ประวิตร ได้แสดงความเสียใจกับลาว และอินโดนีเซีย ต่อเหตุการณ์ภัยพิบัติที่ผ่านมา โดยรัฐบาลไทยพร้อมให้การสนับสนุนและช่วยเหลือ พร้อมทั้งเชื่อมั่นว่า ลาวและอินโดนีเซีย จะสามารถผ่านความยากลําบาก
ไปได้โดยเร็ว พร้อมทั้งย้ําถึงความตระหนักร่วมกันถึงภัยคุกคามรูปแบบใหม่ และความเจริญรุ่งเรืองของภูมิภาค
ที่ถูกแสวงประโยชน์จากกลุ่มผู้ไม่หวังดี ขยายผลเป็นภัยคุกคามข้ามชาติ ซึ่งทุกประเทศจําเป็นต้องให้ความร่วมมือกันใกล้ชิดมากขึ้น ผ่านการเสริมสร้างกลไกความร่วมมือที่มีประสิทธิภาพ โดยเฉพาะ การก่อการร้าย อาชญากรรม
ข้ามชาติ และความมั่นคงทางทะเล ซึ่งรวมถึงการทําประมงผิดกฎหมาย ( IUU Fishing ) ซึ่งเป็นปัญหาสําคัญ
ของหลายประเทศ ที่ควรได้รับการริเริ่มแสวงหาแนวทางและสร้างกลไกความร่วมมือที่สร้างสรรค์ระดับภูมิภาค
ที่เป็นรูปธรรมอย่างยั่งยืนร่วมกัน พร้อมทั้งได้ใช้โอกาสนี้ ยืนยันถึงความพร้อมของ กห.ไทย ในการดํารงตําแหน่งประธานอาเซียน ที่มุ่งมั่นจะสานต่อและขับเคลื่อนความร่วมมือ รวมทั้งเสริมสร้างความเข้มแข็งของความเป็นหุ้นส่วนระหว่างประเทศ ให้เกิดความต่อเนื่องยั่งยืนต่อไป
ทั้งนี้ ที่ประชุมอาเซียน ได้เห็นชอบกับข้อเสนอของ กห.ไทย ในการร่วมกันผลักดัน การแก้ปัญหาการทําประมงผิดกฎหมาย ( IUU Fishing ) โดยจะนําไปหารือเพื่อแสวงความร่วมมือกันในการประชุม ADMM ปี ๖๒
ซึ่งไทยจะเป็นเจ้าภาพ ต่อจากนั้นได้ลงนามร่วมกัน ในปฏิญญาร่วม ว่าด้วยการส่งเสริมความร่วมมือและเสริมสร้างความเข้มแข็งของอาเซียน โดยมีสาระสําคัญ เกี่ยวกับแนวความคิดด้านต่างๆ ๕ ฉบับ ประกอบด้วย การจัดตั้งเครือข่ายผู้เชี่ยวชาญของอาเซียน ด้านเคมี ชีวภาพและรังสี เพื่อแลกเปลี่ยนความรู้และประสบการณ์ร่วมกัน ,
กรอบแนวทางปฏิบัติเมื่อเกิดเหตุการณ์อากาศยานทหารบินเผชิญหน้ากัน เพื่อหลีกเลี่ยงความเข้าใจผิด , ขอบเขตการปฏิบัติงานของผู้แทนฝ่ายทหารประจําศูนย์ประสานงานอาเซียน สําหรับความช่วยเหลือด้านมนุษยธรรม และ
การบรรเทาภัยพิบัติ โดยกองกําลังเตรียมพร้อมอาเซียน , แนวความคิดว่าด้วยบรรทัดฐาน การคัดเลือกประเทศผู้สังเกตการณ์ของคณะผู้เชี่ยวชาญในกรอบการประชุม รมว.กห.อาเซียนกับ รมว.กห.ประเทศคู่เจรจา รวมทั้ง แนวความคิดโครงการ “Our Eyes Initiative” ในการแลกเปลี่ยนข่าวสารทางยุทธศาสตร์ด้านการต่อต้านการก่อการร้ายร่วมกัน พร้อมทั้ง ได้ลงนามร่วมกัน ในปฏิญญาร่วม ว่าด้วยการส่งเสริมความร่วมมือและเสริมสร้างความเข้มแข็งของอาเซียน เพื่อเสริมสร้างเสถียรภาพและความมั่นคงของภูมิภาคร่วมกัน